[pic] | ЕВРОПЕЙСКАТА КОМИСИЯ |

Брюксел, 23.4.2010

COM(2010)178 окончателен

Препоръка за

РЕШЕНИЕ НА СЪВЕТА

относно проявата „Европейска столица на културата“ за 2014 г.

ОБЯСНИТЕЛЕН МЕМОРАНДУМ

Решение № 1622/2006/ЕО на Европейския парламент и на Съвета от 24 октомври 2006 г. за установяване на действията на Общността „Европейска столица на културата“ за годините 2007—2019[1], постановява процедурата за определяне на европейски столици на културата. Съгласно член 2 от посоченото решение след 2009 г. два града от две държави-членки ще бъдат определяни за европейски столици на културата последователно по хронологичния ред, определен в приложението към решението. Домакинството на проявата през 2014 г. се пада на Швеция и Латвия.

Считано от 2014 г. нататък номинацията за европейски столици на културата се подчинява на следната процедура.

Всяка от имащите отношение държави-членки публикува покана за представяне на предложения не по-късно от шест години преди проявата. Не по-късно от пет години преди проявата на заседание за предварителен подбор се свиква Комисия за подбор в състав от 13 независими експерти от сектора на културата. Тя оценява получените кандидатури в съответствие с критериите, определени в член 4 от Решение № 1622/2006/ЕО, и съставя кратка листа на градове кандидати, чиито кандидатури трябва да бъдат разгледани впоследствие, след като те попълнят досиетата на кандидатурите си.

Всяка от имащите отношение държави-членки свиква комисия за извършване на окончателния подбор 9 месеца след заседанието за предварителен подбор. След задълбочена оценка на предварително избраните градове въз основа на критериите, предвидени за програмата за действие, комисията препоръчва по един град за титлата във всяка от имащите отношение държави-членки.

На основата на тези препоръки всяка от двете държави-членки номинира един град за европейска столица на културата и представя номинацията си на Европейския парламент, Съвета, Комисията и Комитета на регионите не по-късно от четири години преди определеното начало на съответната проява.

Европейският парламент може да изпрати становище до Комисията не по-късно от 3 месеца след получаването на номинациите.

Съветът, като действа в съответствие с препоръка на Комисията, определя официално съответните градове за годината, за която те са били номинирани.

След приключване на описаната по-горе състезателна процедура в два етапа комисията препоръча Юмеа (Швеция) и Рига (Латвия) за домакини на проявата през 2014 г. в докладите си от септември 2009 г. И двете държави-членки уведомиха по официален път за тези номинации Европейския парламент, Съвета, Комисията и Комитета на регионите до края на 2009 г.

В началото на януари 2010 г. Европейският парламент изпрати своето положително становище до Комисията.

В заключение Комисията, в съответствие с член 9, параграф 3 от Решение № 1622/2006/ЕО, представя на Съвета приложената препоръка за официалното определяне съответно на Юмеа и Рига за европейски столици на културата за 2014 г.

Препоръка за

РЕШЕНИЕ НА СЪВЕТА

относно програмата „Европейска столица на културата“ за 2014 г.

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Решение № 1622/2006/ЕО на Европейския парламент и на Съвета за установяване на действията на Общността „Европейска столица на културата“ за годините 2007—2019[2],

като взе предвид докладите на комисията за подбор от септември 2009 г. относно хода на процедурата за избор на европейски столици на културата в Швеция и Латвия, съответно, и положителното становище, с което излезе Европейският парламент,

като отчете, че критериите по член 4 от Решение № 1622/2006/ЕО са изцяло изпълнени,

като взе предвид препоръката на Комисията от 2010 г.,

ПРИЕ НАСТОЯЩОТО РЕШЕНИЕ:

Член 1

Юмеa (Швеция) и Рига (Латвия) се определят за европейски столици на културата за 2014 г.

Съставено в Брюксел на […] година.

За Съвета

Председател

[1] ОВ L 304, 3.11.2006 г., стр. 1.

[2] ОВ L 304, 3.11.2006 г., стр. 1.